Trane rol oor die BlitsbokkeDie Blitsbokke is vroeg Sondagoggend deur die Franse ontnugter. (Foto: Michael Bradley/AFP) Die Blitsbokke sal beslis die gordyn wil toetrek oor hul vertoning by Wêreldrugby se sewestoernooi in Hamilton, Nieu-Seeland. Nadat die Blitsbokke Vrydag onoorwonne afgesluit het ná hulle met Kanada (34-5), Spanje (19-12) en Argentinië (17-14) afgereken het, het hulle ŉ kwaai insinking op die tweede dag beleef. Die Bokke was gunstelinge om met Frankryk in die kwarteindronde af te reken, veral nadat die Franse met 26-5 deur Fidji in Vrydag se groepronde oorrompel is. Maar die Blitsbokke is vroeg Sondagoggend met 22-17 deur die Franse ontnugter. Plaas die nederlaag in perspektief: die Franse is in ŉ halfeindronde met 38-0 deur Nieu-Seeland verwoes. Die Blitsbokke se treurmare het nie daar geëindig nie, want hulle is in die halfeindronde om die vyfde plek met 21-14 deur Ierland geskok. Dit was die Blitsbokke se tweede opeenvolgende nederlaag en hulle het hul eerste plek (saam met Samoa op 47 punte) aan Nieu-Seeland afgestaan, wat in die eindstryd teen Argentinië gespeel het. Die Blitsbokke het in vyf wedstryde, waarvan hulle net drie gewen het, 101 punte aangeteken, maar 74 afgestaan. Hulle het die toernooi in Dubai gewen, maar nie oortuig in Hongkong, Kaapstad (hulle het darem in die eindstryd teen Samoa gespeel, maar verloor) en nou in Hamilton nie. Die reeks verskuif nou na Sydney vir die komende naweek se toernooi en die Blitsbokke sal hul spelpeil moet lig om hul man in die reeks te bly staan. Puntemakers: Frankryk 22 (12): Drieë: Jonathan Laugel (2), Nelson Epée, Varian Pasquet. Doelskop: Paulin Riva. Suid-Afrika 17 (7): Drieë: Christie Grobbelaar, Dalvon Blood, Shaun Williams. Doelskop: Williams. Ierland 21 (14): Drieë: Liam McNamara, Billy Dardis, Jordan Conroy. Doelskoppe: Dardis (3). Suid-Afrika 14 (7): Drieë: Shaun Williams, Jaiden Baron. Doelskoppe: Williams, Ricardo Duarttee.